Osnovna škola Vrbani

Listopadska 8,

 10 000 Zagreb

Učiteljsko vijeće Osnovne škole Vrbani donijelo je sljedeću

ODLUKU

O KRITERIJIMA ZA ODGOVARANJE PO DOGOVORU

1. Odgovaranje po dogovoru povlastica je za učenike koji postižu izvrsne rezultate u izvanškolskim aktivnostima  (glazbi, sportu ili plesu i dr.) u cilju lakšeg svladavanja nastavnih programa u obveznom osnovnoškolskom  obrazovanju i usklađivanja izvanškolskih obveza u kojima ostvaruju izvrsne rezultate.

1. Odgovaranje po dogovoru odobrava Razredno vijeće:
* Učenicima koji sudjeluju na sportskim natjecanjima državne i međunarodne razine te učenicima koji su članovi mlađih kategorija  sportskih reprezentacija Republike Hrvatske
* Učenicima koji sudjeluju na državnom natjecanju kao predstavnici Škole
* Učenicima umjetničkih ( glazbenih ili plesnih) škola koji se natječu na natjecanjima državne i međunarodne razine.
* Učenicima srednjih umjetničkih škola
* Učenicima koji imaju velike zdravstvene teškoće

1. U svrhu priznavanja mogućnosti odgovaranja po dogovoru  učenik/roditelj treba podnijeti **molbu Razrednom vijeću te uz molbu priložiti potrebnu dokumentaciju**:
* Potvrdu o statusu kategoriziranog sportaša sukladno odredbama Zakona o sportu
* Potvrdu sportskog saveza  pojedinog sporta  o redovitim treninzima i pripremanju za natjecanja  na državnoj i međunarodnoj razini te sudjelovanju u sportskim reprezentacijama Republike Hrvatske za tekuću Nastavnu godinu koju potpisuje predsjednik ili tajnik sportskog saveza, a u kojoj mora biti navedena visoka razina postignuća pojedinca
* Potvrdu o upisu u srednju umjetničku školu  ( glazbenu, plesnu ili baletnu) za tekuću Nastavnu godinu
* Potvrdu o izvrsnosti u bavljenju glazbom ili plesom na državnoj ili međunarodnoj razini za tekuću nastavnu godinu koju potpisuje ravnatelj umjetničke škole
* Za učenike s većim zdravstvenim teškoćama uz molbu je potrebno priložiti liječničku potvrdu

*Napomena: potvrde sportskih klubova ili škola o samom bavljenju učenika nekom  izvanškolskom aktivnošću nisu dostatne za odobravanje odgovaranja po dogovoru.*

1. Odgovaranje po dogovoru  može se odnositi na cijelu nastavnu godinu ili na određena razdoblja u nastavnoj godini, ovisno o priloženom planu treniranja/vježbanja i natjecanja na državnoj ili međunarodnoj razini.

1. Obveza učenika/roditelja  je uz molbu i potvrde priložiti polugodišnji kalendar aktivnosti učenika koji potpisuje škola ili sportski klub ( za I. polugodište najkasnije početkom listopada, a za II. polugodište do sredine veljače).

Predmetni učitelj i učenik dogovorit će plan odgovaranja i pisanih provjera. Predmetni učitelj može pod bilješke u e-dnevnik zapisati dogovor s učenikom ( vrijeme, način, sadržaj ocjenjivanja nastavnog sadržaja).

U slučajevima unaprijed najavljenih opravdanih izostanaka ili bolesti, termini odgovaranja mogu se iznimno mijenjati u dogovoru s predmetnim učiteljem.

1. Dužnost učenika je voditi brigu o svojim obvezama, podsjetiti predmetnog učitelja na dogovor  i poštivati raspored dogovorenih termina. Ukoliko se učenik ne bude pridržavao dogovora s učiteljem , učitelj može provjeriti učenikovo znanje  na prvom sljedećem satu  na kojem je učenik nazočan.

1. U slučaju da je učeniku tijekom nastavne godine izrečena pedagoška mjera ( opomena, ukor ili strogi ukor) gubi pravo na odgovaranje po dogovoru. Ako članovi Razrednog vijeća zaključe da učenik izbjegava provjere znanja i ne izvršava svoje obveze na zadovoljavajući način, odluka o odgovaranju po dogovoru može se ukinuti na sjednici Razrednog vijeća.

1. Učenik kojem je odobreno odgovaranje po dogovoru bit će vrednovan prema kriterijima ocjenjivanja iz pojedinog predmeta. Povlastica odgovaranja po dogovoru ne podrazumijeva ublažavanje kriterija( u smislu smanjenja opsega gradiva ili u smislu više ocjene).

Mislav Batarelo, ravnatelj